ბელა სუონი

ბელა (იზაბელა) სუონი (ინგლ. Isabella "Bella" Swan) — სტეფანი მაიერის წიგნების სერია „ბინდის“ მთავარი პროტაგონისტი პერსონაჟი. თავდაპირველად იგი ჩვეულებრივი თინეიჯერი გოგონაა, მაგრამ ბელას შეუყვარდება ვამპირი ედვარდ კალენი, ბოლოს დაქორწინდება კიდეც მასზე, და შეეძინება ადამიან-ვამპირის ჰიბრიდი ქალიშვილი, რენესმე კალენი. 

„ბინდის“ საგა 4 ნაწილისგან შედგება: „ბინდი“, „ახალი მთვარე“, „დაბნელება“ და „განთიადი“. ამბავი, ძირითადად, პროტაგონისტის, ბელას თვალთახედვიდან არის მოთხრობილი. ამავე სახელწოდების ფილმების სერიაში ბელას როლს ასრულებს მსახიობი კრისტენ სტიუარტი.

წიგნის მიხედვით, 17 წლის ბელა გადადის მამის სახლში ფორკსში, ვაშინგტონში, ხვდება იდუმალ კალენების ოჯახს და შეუყვარდება ერთი შეხედვით თინეიჯერი ედვარდ კალენი. თუმცა, მალე აღმოაჩენს, რომ ეს ოჯახი ვამპირების კლანის წარმომადგენელია. შეყვარებული ბელა გამოხატავს სურვილს, თავადაც გახდეს ვამპირი, რათა სირთულეები არ შეექმნათ ურთიერთობაში, მაგრამ ედვარდი უარს ამბობს მის გარდაქმნაზე. 

მეორე რომანში, „ახალი მთვარე“, ედვარდი და დანარჩენი კალენები ტოვებენ ფორკსს, რათა დაიცვან უკვე 18 წლის ადამიანი ბელა ვამპირების სამყაროსგან. ჯეიკობ ბლეკი, კვილეუტების ტომის წევრი, მაქცია, რომელიც მგლის ფორმას იღებს, ანუგეშებს შეწუხებულ და ღრმა დეპრესიაში მყოფ ბელას. ბელას ძალიან უყვარს ჯეიკობი, თუმცა მეგობრულად. კალენების დაბრუნების შემდეგ მათი ურთიერთობა გაურკვეველი რჩება.

„დაბნელებაში“ ბელა დაინიშნება ედვარდ კალენზე. 

მეოთხე ნაწილში, „განთიადში“, ერთი თვით ადრე ბელას 19 წლის იუბილემდე, ისინი ქორწინდებიან და გაემგზავრებიან დასასვენებლად. თაფლობის თვეში ბელა ორსულდება და, თავისი ბავშვის უჩვეულო ბუნების გამო, თითქმის კვდება ქალიშვილის, რენესმეს, გაჩენისას. იმის შიშით, რომ კვლავ არ დაკარგოს იგი, ედვარდი ვამპირად აქცევს ბელას.

კონცეფცია

როგორც ბელას პერსონაჟის, ასევე მთლიანად „ბინდის“ საგის იდეა ეფუძნება სტეფანი მაიერის სიზმარს: უბრალო მოკვდავი გოგონა  „გამაოგნებლად ლამაზ, მბრწყინავ... ვამპირს... გაცხარებით ესაუბრება მდელოზე ტყეში“. სიზმარში წყვილი "მათი სიყვარულის სირთულეებს განიხილავდა, რაკი ვამპირს განსაკუთრებით იზიდავდა გოგონას სისხლის სურნელი და უჭირდა თავის შეკავება, რომ არ მოეკლა იგი."

სახელების დარქმევამდე მაიერი პერსონაჟებს ნაცვალსახელებით იხსენიებდა, მოგვიანებით უწოდა მათ ედვარდი და ბელა. ავტორის განმარტებით, გოგონას იმიტომ დაარქვა იზაბელა, რომ  მასთან ამდენხნიანი ურთიერთობის შემდეგ საკუთარი ქალიშვილივით შეიყვარა და ამ სიყვარულით შთაგონებულმა უწოდა საკუთარი მომავალი გოგონასთვის შერჩეული სახელი".

ბელას კარგად მიღება ფორკსის ახალ სკოლაში, მისი განსაკუთრებული პოპულარობა მამრობითი სქესის პერსონაჟებს შორის, ავტორის პირად გამოცდილებას უკავშირდება. 

მაიერმა განაცხადა, რომ არსებობს მსგავსება ბელასა და შარლოტა ბრონტეს „ჯეინ ეარის“ მთავარ პერსონაჟს შორის, სწორედ ამ წიგნის ზეგავლენით შექმნა მაიერმა ბელას მხატვრული სახის ძირითადი შტრიხები.

სქოლიო

კატეგორია:ქალი პერსონაჟები ლიტერატურაში